Document ID: 31996R0770

Uredba Komisije (ES) 770/96
z dne 26. aprila 1996
o spremembi Uredbe (EGS) št. 3002/92 o določitvi skupnih podrobnih pravil za preverjanje uporabe in/ali namena intervencijskih proizvodov
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [1], kakor je bila nazadnje spremenjena z Uredbo (ES) št. 3290/94 [2], in zlasti členov 12(4) in 26(3) Uredbe in ustreznih določb drugih uredb o skupni ureditvi trgov za kmetijske proizvode,
ker Uredba Komisije (EGS) št. 3002/92 [3], kakor je bila nazadnje spremenjena z Uredbo (EGS) št. 1938/93 [4], določa skupna podrobna pravila za sprostitev varščine, ki zagotavlja pravilno uporabo in/ali namen za intervencijske proizvode;
ker člen 8(1) Uredbe Sveta (EGS) št. 729/70 [5] z dne 21. aprila 1970 o financiranju skupne kmetijske politike, kakor je bila nazadnje spremenjena z Uredbo (ES) št. 1287/95 [6], zahteva, da države članice sprejmejo ukrepe, potrebne za povračilo zaradi nepravilnosti izgubljenih zneskov v skladu z nacionalnimi zakoni in drugimi predpisi;
ker je zato, da bi zagotovili enako obravnavo prodaje iz intervencijskih zalog po znižanih cenah in primerljive programe, ki urejajo dodeljevanje pomoči, zlasti izvoznih nadomestil, da bi zagotovili enako obravnavo podjetij v državah članicah in olajšali povrnitev neupravičeno dodeljenih gospodarskih prednosti, primerno, da se določi plačilo zneska, ki je enak znesku nepravilno sproščene varščine;
ker so ukrepi, predvideni v tej uredbi, v skladu z mnenjem ustreznih upravljalnih odborov,
SPREJELA NASLEDNJO UREDBO:
Člen 1
V Uredbo (EGS) št. 3002/92 se vstavi naslednji člen:
"Člen 5a
1. Če je po sprostitvi celotne ali dela varščine, navedene v členu 5, ugotovljeno, da predpisana uporaba in/ali namen proizvodov nista bila v celoti pravilna, pristojni organ v državi članici, kjer je bila varščina sproščena, zahteva v skladu s členom 8(1) Uredbe (EGS) št. 729/70, da zadevno podjetje plača znesek, enak znesku varščine, ki bi bila zasežena, če bi bila napaka upoštevana pred sprostitvijo varščine. Ta znesek je mogoče povečati za obresti, izračunane od dneva sprostitve do dneva pred datumom plačila.
Ko pristojni organ prejme znesek, naveden v prejšnjem pododstavku, je izvedeno povračilo neupravičeno podeljene gospodarske prednosti.
2. Plačilo se izvede v roku 30 dni od dneva prejema zahtevka za plačilo.
Če rok za plačilo ni upoštevan, države članice lahko odločijo, da namesto plačila dolgovani znesek odštejejo od poznejših izplačil zadevnemu podjetju.
3. Obrestna mera se izračuna v skladu z določbami nacionalne zakonodaje, ne sme pa biti nižja od obrestne mere, ki se uporablja za povračilo državnih zneskov.
Obresti se ne zaračunajo, ali pa kvečjemu znesek, ki ga določi država članica in ki ustreza neupravičenemu dobičku, če je bila za sprostitev varščine kriva napaka pristojnega organa.
4. Države članice opustijo zahtevo po plačilu, navedenem v odstavku 1, kadar znesek ne presega 60 ECU, če po nacionalni zakonodaji takšne primere pokrivajo podobni predpisi.
5. Znesek, prejet v skladu z odstavkom 1, se plača plačilni agenciji, ki odšteje zadevna plačila od odhodkov Evropskega kmetijskega usmerjevalnega in jamstvenega sklada (EKUJS), brez poseganja v člen 7 Uredbe Sveta (EGS) št. 595/91 [7]."
Člen 2
Ta uredba začne veljati sedmi dan po objavi v Uradnem listu Evropskih skupnosti.
Velja za varščine, položene na ta dan ali po tem datumu.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. aprila 1996

Labels: 3
15
6